सुधा वर्मा
गर्मी में बहुत आगी लगत रहिथे। जंगल म आगी त लगते रहिथे। अभी सागोन के जंगल म आगी लगे हावय, कई जगह घर जलत हे, झोपड़ी जलत हे। दुकान, बाजार म आगी लगत हे। अभी रायपुर म बहुत बड़े घटना होगे। रायपुर के प्रसिद्ध बाबूलाल टॉकीज के गली ह सबले संकरा हावय। अब इहां दुकान, गोदाम, होटल खुलगे हावय। इहां पांच मंजिल के तुलसी होटल म आगी लगगे। नीचे के दू मंजिल म दुकान रहिसे हे। शार्ट सर्किट के कारण आगी लगिस हावे। नीचे के दू मंजिल म दुकान रहिस हे। इंहा के सामान मन फटाका सहिक फटिस अउ होटल तक जला डालिस। पांच झन तो उतरगे फेर पांच झन जल के मरे हे। एक तो सिरिफ कंकाल बांचे हे। आगी लगगे इहां तक तो ठीक हे रायपुर राजधानी आये इहां अग्निशामक गाड़ी हावय।
दुख के बात ये आये के, ये चार फीट के गली म पानी के टैंकर कइसे जाये। पाइप भी नई पहुंच सकय। रायपुर के बेतरतीब बसाहट अउ दुकान के कोनो देखइया नइये। एक होटल खुले हावय या दुकान हे त अग्निशामक यंत्र होना चाही। कोई आपातकालीन घंटी होना चाही। जिंहा ले पुलिस स्टेशन जानकारी पहुंचय।
गाड़ी के पानी ल पहुंचाये बर जुगाड़ लगाये गीस। इही म समय बीतगे। रात 3 बजे ले चार बजे तक सब कुछ बरगे सांस थमगे। काये अतेक बड़ होटल म कोनो परकार के सुरक्षा के साधन नइ रहिस हे। येला कोन देखही? ये काम हे नगर निगम के। आखिर छेत्र म कोन मेर काय बने हे ओखर सुरक्छा कइसे करे जाही सब ल बताना चाही।
अभी रेल्वे स्टेशन म 2000 मोटर साइकिल तेजी से बरगे। भरे मंझनिया अतेक बड़े हादसा होगे, गाड़ी के पइसा कोन दिही। रेलवे या फेर पार्किग वाला ठेकादार? येखरो करा सुरक्छा के साधन नइ रहिस हे। झोपड़ी बर जथे ओमन ल पइसा मिल जथे। कार म आगी लग जथे। चलती बस म आगी लग जाथे। आगी लगना एक प्राकृतिक कारण हो सकथे। फेर बचाव के साधन तो प्राकृतिक नोहय येला तो मनखे ल तइयार रखना चाही।
रायपुर सिटी अब बढग़े हावय। तव रायपुर अउ जुन्न रायपुर होगे हावय। अब इंहा के गली मन ल भी चौड़ा करें जाय। सब होटल दुकान बर एक मापदंड बनाये जाये। दुर्घटना के बेरा म काये सावधानी रखना चाही येखर ट्रेनिंग देय जाये। हर जगह अग्निरोधक सामग्री रखवाये जाये। तब ये आगी ले बाचें जा सकथे। एक कानून जरूर बनना चाही के होटल-दुकान ल रोड चौड़ा ज्यादा राहय। ज्यादा गरमी म कार चलानेवाला मन ध्यान रखयं के गाड़ी गरम झन होवय पारकिंग वाला के ज्यादा जिम्मेदारी होथे जिहां अतेक कीमती गाड़ी रखे रहिथे ये गाड़ी के अग्नि जानलेवा होथे। येखर बर पहिली तो तैयारी कर लेना चाही।
mai_Deva hne_Deva hin_Deva hne_Deva hne_Deva hne_Deva